钦定古今图书集成/明伦汇编/官常典/第312卷 > 徐问
## 钦定古今图书集成/明伦汇编/官常典/第312卷 > 徐问

按《明外史》本传：“问字用中，武进人。弘治十五年进士。
授广平推官，迁刑部主事，历兵部，出为登州知府。地
滨海多盗，问捕之尽。调临江，民病水潦，为筑堤防七
十二。转长芦盐运使。运司故利薮，自好者不乐居，问
曰：‘吾欲清是官也’。终任不取一钱。累迁广东左布政
使。嘉靖十一年以治行卓异，拜右副都御史，巡抚贵”
州。独山州贼蒙钺弑父为乱。问闻南丹、泗诚欲助逆，
檄广西抚按伐其谋，又檄钺弟钊复父仇，事平得承
袭。钺援绝，问督大兵分道入诛之。捷闻，赐金绮。抚黔
三年，日进长吏，求疾苦，画利便，甚得黔人心。召为兵
部右侍郎。疏陈《武备》八事。又言：“两广、云、贵半土司，深
山密箐，猺獞罗僰所窟穴。边将喜功召衅，好为扫穴
之举。王师每入，巨憝潜踪。所诛戮率无辜赤子。兴大
兵，费厚饷以易无辜命，非陛下好生意。宜敕边臣，布
威信，严厄塞，谨哨探，使各安边境，以绝祸萌。”帝深纳
其言。寻引疾归。二十一年召为南京礼部侍郎。久之，
就迁户部尚书。复引疾去，卒于家问清标绝俗。居官
四十年，敝庐萧然，田不满百。好学不倦，粹然深造，为
士类所宗。隆庆初，谥“庄恪。”